Il-Kamra tad-Deputati llum reġgħet irbombjat bl-istorbju waqt botti u risposti bejn iż-żewġ naħat. Il-Kap tal-Oppożizzjoni Adrian Delia qal li l-poplu qed jistenna biex jara x’se jiġri, u jekk il-Prim Ministru hux se jerfa’ responsabbiltà politika u jirriżenja. Fi tweġiba, il-Prim Ministru Joseph Muscat sostna li l-istituzzjonijiet qed jaħdmu, fost interruzzjonijiet mill-bankijiet tal-Oppożizzjoni. Meta ffaċċjat b’kummenti min-naħa tal-Oppożizzjoni, il-Prim Ministru qal li dawn għandhom l-għodda istituzzjonali disponibbli biex iressqu mozzjoni ta’ sfiduċja fih jekk huwa jemmen li m’għandux ikun Prim Ministru. Il-Kap tal-Oppożizzjoni Adrian Delia insista li l-Gvern mhuwiex leġittimu u għalhekk qal li mhumiex se jkunu qed jiddiskutu miegħu. Kien hawn li l-Grupp Parlamentari Nazzjonalista telaq ‘il barra mill-Kamra. Il-Ministru Bonnici qal li l-Oppożizzjoni trid tiddeċiedi jekk tridx tiddiskuti jew inkella titlaq ‘il barra. Ara hawn parti mis-seduta tal-lum: